Britste toeris verdrink in Oos-Kaapŉ 65-jarige Britse toeris het Saterdag verdrink by Jeffreysbaai in die Oos-Kaap, het die Nasionale Seereddingsinstituut (NSRI) gesê. Jeffreysbaai se stasiebevelvoerder, Rieghard Janse van Rensburg, sê die polisie het die NSRI in kennis gestel dat ŉ man in die moeilikheid beland het by die strand voor Kabaljous-karavaanpark. Omstanders het die man uit die water getrek en hom probeer bybring. Paramedici het mond-tot-mond-asemhaling toegepas maar die man is op die toneel dood verklaar. Die man het vermoedelik verdrink maar ŉ nadoodse ondersoek sal die presiese oorsaak van dood bepaal. Sy gesin ontvang berading. Sy naam is nog nie bekendgemaak nie.